Moritz Albrecht Franz Friedrich Fedor von Bock (3 Desember 1880 - 4 Mei 1945) was 'n Duitse Generalfeldmarschall wat gedurende die Tweede Wêreldoorlog in die Duitse leër gedien het. Bock het tydens die inval in Pole in 1939 as die bevelvoerder van die Noordelike Leërgroep gedien, bevelvoerder van Leërgroep B tydens die inval in Frankryk in 1940, en later as die bevelvoerder van die Sentrale Leërgroep tydens die aanval van die Sowjetunie in 1941. Sy laaste bevelspos was oor die Suidelike Leërgroep in 1942.
Bock was in bevel van Operasie Typhoon, die uiteindelike mislukte poging om Moskou tydens die herfs en winter van 1941 te verower. Die Wehrmacht-offensief is vertraag deur die hewige Sowjet-weerstand rondom Mozhaisk, en ook deur die rasputitsa, die seisoen van reën en modder in Sentraal-Rusland. Die Sowjet-teenoffensief het die Duitse leër spoedig laat terugval, en Bock is daarna deur Adolf Hitler van sy bevel onthef.
As 'n Monargis was Bock nie juis betrokke by die politiek nie. Hy het egter ook geen simpatie gehad met die idee om Adolf Hitler omver te werp nie, en het nooit verslae ingedien oor die behandeling van burgerlikes deur die SS en sy eie troepe nie. Bock was ook ongewoon uitgesproke, 'n voorreg wat Hitler hom toegelaat het slegs omdat hy suksesvol was in gevegte. Bock - saam met sy tweede vrou en sy stiefdogter - het op 4 Mei 1945 aan die hand van 'n Britse vegterbomwerper gesterf, toe hulle per motor in die rigting van Hamburg gereis het.